VSRS Sklep I Up 231/2024
Sodna praksa Vrhovnega sodišča, 2024-10-10

prepozna pritožba - sodne počitnice / poletno poslovanje - začetek teka roka

Po določbi četrtega odstavka 83. člena Zakona o sodiščih (v nadaljevanju ZS)  začne rok za vložitev pritožbe teči prvi naslednji dan, ko se je izteklo poletno poslovanje, torej 16. 8. 2024.

Pritožba tožeče stranke zoper I. točko sklepa Upravnega sodišča Republike Slovenije I U 341/2024-7(k) z dne 17. 7. 2024 in zoper sklep Upravnega sodišča Republike Slovenije I U 341/2024 z dne 18. 7. 2024 se zavrže.

1. Upravno sodišče Republike Slovenije (v nadaljevanju Upravno sodišče) je s I. točko izreka sklepa I U 341/2024-7(k) z dne 17. 7. 2024 zavrglo tožnikov predlog za vrnitev v prejšnje stanje, s sklepom I U 341/2024 z dne 18. 7. 2024 pa je zavrglo njegovo pritožbo zoper sklep I U 341/2024-5 z dne 7. 5. 2024, s katerim je zavrnilo tožnikov ugovor zoper plačilni nalog za plačilo sodne takse.

2. Zoper oba sklepa Upravnega sodišča se zaradi zmotne uporabe materialnega prava, zmotne in nepopolne ugotovitve dejanskega stanja in kršitve pravil postopka pritožuje tožnik (v nadaljevanju pritožnik).

4. Po določbi prvega odstavka 22. člena Zakona o upravnem sporu (v nadaljevanju ZUS-1) se, kolikor ta zakon ne določa drugače, v upravnem sporu uporabljajo določbe zakona, ki ureja pravdni postopek, torej določbe Zakona o pravdnem postopku (v nadaljevanju ZPP).

5. Pritožba zoper sklep se lahko vloži v 15 dneh od vročitve prepisa sklepa strankam (tretji odstavek 73. člena ZUS-1 v zvezi s 366. členom ZPP). Po določbi drugega odstavka 343. člena ZPP je pritožba prepozna, če je vložena po poteku zakonskega roka. Na podlagi prvega in drugega odstavka 112. člena ZPP se šteje, da je pritožba vložena pravočasno, če je izročena pristojnemu sodišču, preden se izteče rok za njeno vložitev. Če je poslana priporočeno po pošti, se šteje dan oddaje na pošto za dan izročitve sodišču, na katero je naslovljena.

6. Iz dokazil o vročanju, namreč iz podpisanih vročilnic, je razvidno, da sta bila oba sklepa vročena pritožnikovi pooblaščenki (odvetniški družbi) 6. 8. 2024, torej v času poletnega poslovanja sodišča. Po določbi četrtega odstavka 83. člena Zakona o sodiščih (v nadaljevanju ZS) je začel rok za vložitev pritožbe teči prvi naslednji dan, ko se je izteklo poletno poslovanje, torej 16. 8. 2024

7. S poštnega žiga na ovojnici je razvidno, da je pritožnik pritožbo zoper izpodbijana sklepa vložil priporočeno po pošti dne 2. 9. 2024, torej po izteku pritožbenega roka, zato jo je Vrhovno sodišče na podlagi prvega odstavka 346. člena ZPP kot prepozno zavrglo.

8. Glede na pritožnikove - sicer dokaj nejasne - navedbe o obsegu njegovega pooblastila pooblaščenki (odvetniški družbi) Vrhovno sodišče dodaja, da iz pooblastila v sodnem spisu izhaja, da je pritožnik odvetniško družbo pooblastil za zastopanje v postopku pred Upravnim sodiščem. Iz tega pooblastila (priloga A1 spisa Upravnega sodišča) ne izhaja omejitev pooblastila zgolj na vpogled v spis in pridobitev kopij, kot navaja pritožnik. Vročitev obeh sklepov pritožnikovi pooblaščenki je bila tako v skladu s prvim odstavkom 137. člena ZPP, torej pravilna. Pri tem Vrhovno sodišče pripominja, da je pritožnik tudi pritožbo zoper oba uvodoma navedena sklepa vložil po isti pooblaščenki, brez predložitve novega pooblastila.

Po določbi prvega odstavka 83. člena ZS traja poletno poslovanje sodišč od 15. julija do 15. avgusta.

Zakon o pravdnem postopku (1999) - ZPP  - člen 112, 112/1, 112(2, 343, 343/1, 346, 346/1

Zakon o upravnem sporu (2006) - ZUS-1  - člen 73, 73/3

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.